Henrik Brodersen (DF), 2010-10-12:
L 6, som omhandler arbejdsskadesikring, har vi fra Dansk Folkepartis side ikke de store indvendinger imod som sådan, da der mere er tale om en teknisk omlægning af området, hvilket også fremgår af høringssvarene.
Vi finder det kun rimeligt, at der gælder samme regler i Grønland som i Danmark, dog tilpasset grønlandske forhold, og sådan skal det også være.
Det bliver administrativt nemmere, og det er et faktum, at flere kan tegne en forsikring og også få erstatning, hvis uheldet er ude.
Her tænker jeg på de selvstændige erhvervsdrivende, som kan tilmelde sig ordningen frivilligt.
Vi finder det også rigtigt, at en ny lov gør op med, at dem, som tildeler erstatninger, er de samme som dem, der skal varetage eventuelle klager på området.
Vi ser det kun som en fordel, at Arbejdsskadestyrelsen tager over her.
Der bliver en mere ensartet udbetaling af dagpengebeløbene.
Men vi fra Dansk Folkeparti vil også gerne se på de administrative konsekvenser og udgifter.
De er på 0,27 mio. kr., og med nogle mellemregninger når vi ned på et beløb på 146.000 kr.
Jeg står her med et notat, som omfatter de konsekvenser af lovforslaget.
Vi bliver bare nødt til at have en principiel diskussion om, hvordan det kan være, at man laver en lov, som giver Grønlands selvstyre flere kompetencer og samtidig lægger den administrative udgiftsbyrde over på statskassen.
Når jeg ser i bemærkningerne til lovforslaget, at der står, at det er staten, så tænker jeg på den tomme trækasse, der står i mellembygningen mellem Christiansborg og Provianthuset.
Som sådan betragter jeg jo det som værende en del af den danske stat.
Der står her, at der i 2008 blev betalt et tilskud på 0,3 mio. kr. til gruppelivsforsikringerne, og at den reelt opkrævede præmier kun udgjorde 0,4 mio. kr.
De samlede erstatningsudgifter udgjorde 8,9 mio. kr.
Statens samlede betaling til gruppelivsforsikringerne udgjorde således 8,9 mio. kr. plus 0,3 mio. kr.
Det er altså i alt 9,2 mio. kr.
Når der reelt kun opkræves en præmie på 0,4 mio. kr. og det beløb fratrækkes, så er det altså 8,8 mio. kr., der er i underskud på den her ordning.
Men hvis det grønlandske selvstyre går hen og laver om på eventuelle præmieforhøjelser eller erstatningsbeløbene til udbetaling, har vi en ny sag, og så er vi selvfølgelig parate til at tage den til den tid.
Så er det da også med stor glæde, jeg kan se, hvilken gavn vi har af rigsfællesskabet i denne sag, nemlig at Danmark kan overtage et område fra Grønland, når de selv beder om det, når det giver god mening og mere stabilitet.
For efter at have hørt hr. Lars-Emil Johansens tale ved åbningsdebatten forleden aften, hvor hr. Lars-Emil Johansen igen havde behov for at udstille Danmark som en stor, grum kolonimagt, der kun vil ødelægge Grønland og dens befolkning – hvilket jeg selvfølgelig ikke er enig i og tager dybt afstand fra, da jeg mener, at hans udtalelser er fuldstændig forfejlede – så synes jeg da, det er fint, at vi her med L 6 kan få godtgjort, at Danmark en gang imellem kan bruges til noget fornuftigt.
Så jeg vil bare se frem til den videre udvalgsbehandling og medvirke til et godt forløb for L 6 til glæde for dem, der måtte få brug for indholdet af det.